Folketing
2002-04-02

Der er i bemærkningerne til lovforslaget nogle lange, indviklede sætninger. Men man må prøve at holde styr på det, og nu prøver jeg at citere, hvor jeg springer nogle led over. Der står, at hovedformålet med lovforslaget er, »at kommunalbestyrelserne (..) forpligtes til at gennemtænke deres opgaveløsning.« Så spørger jeg fru Gudrun Laub, som er ordfører for Venstre: Vil det sige, at Venstre mener, at kommunalbestyrelserne i dag ikke gennemtænker deres opgaveløsning? Nu skal der lovgives for 275 kommuner plus København og Frederiksberg, og kommunalbestyrelsesmedlemmer valgt af borgerne forpligtes til at gennemtænke opgaveløsninger. Det er stor tillid, Venstre har til borgerne. Det sidste var ment ironisk.